google/wiki40b huggingface dataset:
100% Torry Enghs

100% Torry Enghs er en samleplate utgitt av Torry Enghs i 2006.
Summer EP

Summer EP er en musikk-EP med The Colors Turned Red, utgitt i 2005. Dette er bandets første utgivelse på ca. 17 år.
Petra (Disney)

Petra er konen til Svarte-Petter, og har vært med i mange Donald-historier (særlig Donald-Pocketer). Hun har ikke vært med i noen tegnefilmer.
En gutt som Jan

En gutt som Jan er et norsk hørespill i to deler som gikk på NRK Radio i 1975. Hørespillet er av Steffen Johanssen og ble sendt i lørdagsteatret i Barnetimen 8. februar og 15. februar 1975.
Kaldfjorden (Nordkapp)

Kaldfjorden er en fjord på nordsiden av Magerøya i Nordkapp kommune i Finnmark. Fjorden strekker seg 2,5 kilometer sørover til enden av fjorden.
Fjorden har innløp mellom Reinskinneset i vest og Skinnstakknæringen i øst. På vestsiden av Reinskinneset ligger Risfjorden. Fjorden er 34 meter på det dypeste, helt ytterst i fjorden.
Det er ingen bosetninger ved fjorden.
Trygve Hegnar

Redaktørkarriere

Hegnar var redaktør av fagbladet Samferdsel-Transport 1973-75. Under studietiden i Mannheim i Tyskland så Hegnar muligheten for å starte et eget finanstidsskrift i Norge inspirert av den tøffe og pågående stilen til bl.a. Stern og Der Spiegel i Tyskland. Dette i motsetning til den noe servile og snille stilen som bl.a. Farmand representerte hjemme i Norge.
Hegnar arbeidet som journalist i Farmand og skrev under pseudonymet periscopus som Trygve Hoff tilla han. Hegnar navnga senere sitt holdingselskap Periscopus AS.
Hegners tidsskrift Kapital ble etterhvert en stor suksess økonomisk. Hegnar brukte mye av det oppsparte overskuddet til å grunnlegge avisen Blikk mot slutten av 1970-tallet. Denne ble imidlertid nedlagt kort tid senere, og Hegnar måtte fremdeles sette sin lit til Kapital, som nå var blitt en pengemaskin. Økonomihistorikeren Einar Lie har sagt om Kapitals betydning: «Hegnar slo med siviløkonomisk klarhet ned på alle former for ikke-økonomisk tenkning i samfunnet. Samtidig drev han en personfokusert kritisk journalistikk overfor næringslivet. Her var ingen spor av ærefull lojalitet. Direktørene ble tvert imot raljert med i det nye bladets spalter.»
I 2012 rettet sosiolog og forfatter Dag Ellingsen kritikk mot Hegnar og hevdet han hadde syndikert  en stor andel artikler fra Der Spiegel, Das Capital og WirtschaftsWoche uten kreditering.
Kapital hadde i flere år eneretten på Der Spiegel i Norge.
Neste nyvinning var Finansavisen (lansert 1. oktober 1992), en dagsavis som særlig dekker nyheter fra norske børsnoterte selskaper. De første årene hadde avisen bare ukeutgivelser om sommeren, og utkom ikke mandager. Nå har avisen normal utgivelsesrytme. Også denne går hvert år med store overskudd. Hegnar skriver selv ledere hver dag i avisen.
Han fikk utmerkelsen Årets modigste redaktør av Oslo Redaktørforening 6. mars 2008.
I 2013 utga Asle Skredderberget en biografi om Hegnar. Denne tegner et lite sympatisk bilde av redaktøren. Han blir karakterisert som en smålig, bøllete og hensynsløs person, men får også ros for sin pågående og kritiske journalistikk. Trygve Hegnar slaktet selv biografien.

Investor

Hegnar er også kjent som investor, og er blant Norges rikeste personer. I mange år eide han en større aksjepost i rederiet Norwegian Cruise Lines. Hegnar eier flere industribedrifter, blant annet båtprodusenten Windy. Han eier flere store båter for utleie, og Holmen Fjordhotell i Asker kommune, samt Vic Hotell i Porsgrunn. I april 2009 kjøpte han også opp kurs- og konferanseleverandøren Positiv Opplæring. I november 2009 kjøpte han 20 % av aksjene i Hurtigruten ASA og ble valg til ny styreformann av selskapets bedriftsforsamling. I mars 2010 kjøpte han ytterligere 6,35 % av aksjene i rederiet.
De fleste investeringene sine eier han gjennom investeringsselskapet Periscopus, som han eier sammen med sine barn. Også aksjene i Hegnar Media eies gjennom Periscopus.
Hegnar ble i 2007 rangert med en formue på 3,2 milliarder kr. av sitt eget tidsskrift Kapital. Men etter det har utviklingen vært svak, for ti år senere, i 2017, anslås formuens hans til 3,3 milliard kr. av samme kilde.
Det hvite båndet

Handling

Filmen tar utgangspunkt i en landsbylærers beretning om en serie merkelige hendelser i en liten landsby i Nord-Tyskland i 1913-14, i det som var Det tyske keiserrikets siste fredsår. Filmen har ikke noen klar hovedperson, men følger flere familier. Sentrale skikkelser er den strenge presten, som leder konfirmasjonsundervisningen og straffer tenåringsbarna sine hardt for småting, landsbylegen, som på tilsynelatende vennlig vis tar seg av bygdas syke barn, og den lokale godsherren som har full kontroll over livene til arbeiderne sine og deres familier, og ikke minst landsbyens lærer som forteller historien filmen viser.
Filmen begynner med at legen blir utsatt for en stygg rideulykke, etter at noen har spent en stålwire utenfor huset hans. Like etter omkommer en bondekone i en ulykke på et sagbruk. Godsherrens sønn blir så bortført og mishandlet, og en låve blir påtent. Senere blir jordmorens utviklingshemmede sønn angrepet og kraftig mishandlet. Politietterforskere fra byen kommer ut til landsbyen for å se på saken, men kommer ingen vei i etterforskningen.
Presten oppdager så at barna hans på bestialsk vis har tatt livet av familiens undulat – sannsynligvis som hevn for de brutale avstraffelsesmetodene i familien. Samtidig får seeren se at landsbylegen bak fasaden er en ganske annen mann enn hva man først skulle tro.
Læreren begynner å mistenke barna for å stå bak alle hendelsene i landsbyen, og konfronterer dem uten å komme noen vei. Læreren går så til presten, som blir sjokkert over beskyldningene og truer læreren til å holde munn om mistankene sine. Samtidig forlater legen og jordmoren landbyen for godt uten å melde fra om dette på forhånd. Filmen avslører dermed ikke hvem det var som stod bak ugjerningene. Etter skuddene i Sarajevo bryter første verdenskrig ut, og læreren forlater landsbyen for aldri å komme tilbake.

Mottagelse

Filmen har generelt sett fått rosende omtale i pressen, og metakritikk-nettstedet Rotten Tomatoes melder at 87 % av amerikanske filmanmeldelser var positive. I Norge mente Dagbladets Vegard Larsen at «skal du se én film neste år, se denne», mens Ingunn Økland i Aftenposten omtalte Det hvite båndet som «en sterk og skakende film som kan fortsette å virke i mange dager etter visningen», samtidig som den «bærer mange tegn på mesterverket, men mangler en siste omdreining – et samlende grep som kan løfte helheten».
Rotunden (Wien)

Rotunden var en rotunde i Prater, Wien som ble oppført i anledning av verdensutstillingen i 1873. Bygningen brant ned den 17. november 1937.
Konstruksjonen var sirkelrund med en diameter på 108 m og en høyde på 84 m. Den ble tegnet av den østerrikske arkitekten Karl Freiherr von Hasenauer og bygget av det tyske firmaet Johann Caspar Harkort fra Duisburg. Tross sterk kritikk fra profesjonelle ble den sentrale bygningen i verdensutstillingen entusiastisk mottatt av publikum.
Norsk litteraturhistorie fritt etter hukommelsen

Norsk litteraturhistorie fritt etter hukommelsen er en humoristisk bok skrevet av Knut Nærum utgitt i 2009 på Cappelen forlag.
Spamdexing

Spamdexing er en form for søkemotoroptimalisering som fordrer bevisst manipulering av søkemotorer på internett. I mange tilfeller skjer spamdexing ved hjelp av automatiserte programmer.
Hovedprinsippet for spamdexing er å få en eller flere nettsider til å rangeres høyere i søketreff ved å publisere mengder med artikler som lenker til disse nettsidene. Dette vil av søkemotorer oppfattes som at nettsidene har høyere relevans. Spamdexing anvendes også utstrakt for å drukne negativ omtale av svindelforetak ved å publisere mengder av positiv omtale og samtidig involvere de "negative" søkeordene.
Spamdexing er ikke ulovlig, men regnes i de fleste kretser som meget uetisk og useriøst.
Astictopterus

Utseende

Små (vingespenn ca. 25-30 millimeter), nokså slanke, brune smygere. Oversiden er ensfarget brun mens undersiden kan være mer mønstret, med hvite flekker eller med gule bakvinger.

Levevis

Larvene har blitt funnet på gress i slektene Imperata og Miscanthus.

Utbredelse

Slekten er utbredt i Afrika (sju arter) og Sørøst-Asia (to arter).
Litoria moorei

Beskrivelse

L. moorei  er i stand til å kamuflere seg godt, og varierer i farger fra mørkbrun, gjennom grønn til gull. Magen er merkbart lysere, og varierer vanligvis fra lysegrønn til lysebrun. Det lysegrønne området i lysken og på låret skiller denne arten fra sin slektning, Litoria cyclorhyncha, som er mørkere og flekket med gult der. Arten kan bli opptil 7,5 cm lang.
Enden av fingrene og tærne har puter, og på de krafige bakbena har tærne delvis svømmehud. Som typisk er for trefrosker, gjør tåputene det mulig å klatre på jevne, vertikale overflater. 
Paringstiden er fra tidlig vår til sensommeren. Hannene finner et passende sted blant siv eller andre vannplanter hvor han kan lokke på hunnen. I paringstiden utvikler hannene en svart knute på forbenets innerste finger som gjør det mulig å holde seg fast til hunnens rygg under paringen. Store klumper av egg, innkapslet i en transparent gele, blir festet til flytende vegetasjon. Rumpetrollets kropp er ensfarget mørk brun på oversiden, med en sølvmetallisk glans på undersiden. I utgangspunktet er de små i størrelse, men vokser til en svært stor lengde, opp til 80 mm. Rumpetrollene gjemmer seg vanligvis blant vegetasjon i vann. Mesteparten av tiden som rumpetroll tilbringes i grupper.
Froskens føde består stort sett av leddyr, i tillegg til mindre frosker, også unge dyr av samme art. Rumpetrollet spiser alger, men kan også sette til livs animalsk føde når det er tilgjengelig. Rumpetrollene gjør som de voksne froskene; de ligger i sola en til to timer hver dag for en sunn vekst. Froskene kan leve uten vann i lengre perioder.

Utbredelse

L. moorei er i slekt med Litoria aurea. I motsetning til de østlige medlemmene av slekten (Litoria aurea, Litoria raniformis og Litoria castanea) har ikke L. moorei hatt noen dramatisk nedgang i bestanden. 
L. moorei finnes i Vest-Australia, med nordlig utbredelse opp til Geraldton Sandplains og sørøstlig utbredelse til Esperance Plains på sørkysten av Vest-Australia. En bestand finnes også på Rottnest Island utenfor Perth. Frosken er vanlig i de urbane områdene rundt Perth.
Friksjonsledighet

Friksjonsledighet er arbeidsløshet som er forårsaket av at arbeidsmarkedet ikke fungerer perfekt, for eksempel ved at arbeidssøkere og arbeidskjøpere ikke får full informasjon om henholdsvis ledige jobber og ledig arbeidskraft. Nærmere definert som en tilstand hvor folk går ledige i en periode på mindre enn seks måneder. Det tar ofte tid fra man mister en jobb til man finner en annen. En viss friksjonsledighet vil det alltid være i et samfunn. Derfor kan man si at et samfunn har full sysselsetting selv om det har et par
prosents ledighet.
Don Pedro-demningen

Don Pedro-demningen er en demning med et vannkraftverk (tradisjonelt elvekraftverk) i Tuolumne County, delstaten California i USA. Anlegget ligger ved en sideelv til elven San Joaquin River og dammen ble ferdigstilt i 1971. Kraftverket har en installert produksjonskapasitet på 171 MW, fordelt på fire turbiner.
Demningen fra 1971 førte til at en annen demning, med samme navn, som var ferdigstilt i 1924 ble satt under vann. Denne demningen var i betong og var 86 mete høy, 300 meter bred, 4,9 meter dyp på toppen og 52 meter dyp i bunnen. Den gamle demningen holdt 14,3 % av vannet som den nye demningen holder. Når den nye demningen er full ligger den gamle 76 meter under vann.
Nøtterø skytterlag

Nøtterø skytterlag er et norsk skytterlag som ble stiftet på Oserød i 1922 og er knyttet til Det frivillige skyttervesen. Skytterlagets bane og klubbhus ligger ved Lofterød, på Nøtterøy i Færder kommune i Vestfold.

Historie

Nøtterø skytterlag ble stiftet 24. november 1922 på Oserød på Nøtterøy. Skytterlagets første styremøte ble avholdt i januar 1923, det ble da avgjort at skytterlaget skulle benytte herredets gamle navn, Nøtterø. Ved utgangen av 1923 hadde skytterlaget 28 aktive medlemmer. Laget holdt til på en bane på Torød frem til 1939. 
I januar 1939 fikk skytterlaget tillatelse til å bygge en skytebane på Lofterød. Laget ervervet deretter jord og fikk et anleggslån av Nøtterø Sparebank på 3000 kroner og et bidrag fra kommunen på 1000 kroner. Banen ble bygget på sommeren og tidlig høst 1939, og besto av totalt åtte skiver på avstand 300 meter.
Skytterlaget lå nede under andre verdenskrig, men utviklet seg kraftig utover 1950- og 60-tallet, ledet an av flere gode resultater av blant andre Einar Gjelstad og Willy Enger.
Utover 1970-tallet utviklet skytterlaget seg videre og fostret flere gode skyttere, som igjen ble til en grunnstamme i skytterlagets videre eksistens. Ved slutten av 70-tallet talte laget 45 seniorskyttere og enda flere juniorer og rekruttskyttere. Samtidig fikk laget sin egen logo i 1979, med en hvalskytter som motiv.
På 1980-tallet utviklet skytterlaget seg til å bli et av landets fremste, både når det kom til både sportslige resultater og arenafasiliteter. I 1986 sto lagshuset «Nystua» klar til ferdig bruk og i 1987 sto en ny skytebane klar, som i 1939 med en betydelig støtte fra Nøtterøy kommune. Den nye banen ble bygget med elektroniske skiver, og standplasser på 200, 100 og 50 meters hold. Nystua inneholdt dessuten en 15 meter innendørs bane.
Abujas nasjonalmoské

Abujas nationalmoské, også kjent som Nigerias nasjonalmoské, er nasjonalmoskéen i Nigeria, et land med en betydelig stor muslimsk befolkning. Moskéen ble bygd i 1984 og er også åpen for ikke-muslimer. 
Moskéen ligger i hovedstaden Abuja og ligger ved Independence Avenue, rett overfor the National Christian Centre, som er sentrum for the National Church of Nigeria.
Barbourofelidae

Klassifisering

Barbourofelidae ble i en periode (1991–2004) klassifisert som en underfamiliene av falske sabeltanntigere (Nimravidae) og senere (fra 2004) under rovpattedyr (Carnivora). Nå klassifiseres imidlertid gruppen som en søstergruppe til kattedyrene (Felidae), men dette er altså ikke ekte katter.

Utbredelse

Barbourofelider opptrer i fossile funn fra tidlig miocen i Afrika. Da landbruen mellom Afrika og Eurasia åpnet seg, migrerte det barbourofelider dit og videre (Barbourofelis) til Nord-Amerika. Minst tre tilfeller av migrasjon fra Afrika til Europa er kjent (Morlo, 2006). I 2013 ble det beskrevet et nytt tilfelle av migrasjon fra Afrika til Europa, i det at en ny art (†Albanosmilus jourdani) ble oppdaget i nordøst på Den iberiske halvøy.

Beskrivelse

Barbourofelidene hadde lange sabeltannlignende hoggtenner og en kompakt kroppsbygning. Forskere har antydet at de kroppslig sett minnet om en blanding mellom løve og bjørn. Man kan derfor tenke seg at artene var snikmordere som smygjaktet på byttedyr.
Ville Valo

Tidlig liv

Ville Hermanni Valo ble født i en trehusbebyggelse i Helsingfors kalt Vallgård, der han bodde sammen med sin bror Jesse, sin finske far Kari, og sin ungarske mor Anita. Faren eide en «sex-shop», hvor Ville jobbet i ungdommen. Han arvet sin musikkinteresse fra sine foreldre, og han ble raskt introdusert for både bongotrommer og rock'n'roll. Foreldrene hans fikk ham til å lytte til populære sangere fra Finland som Tapio Rautavaara og Rauli Badding Somerjoki, mens hans eldre kusine fikk ham interessert hardrock-band som Kiss, Black Sabbath og Iron Maiden. Han likte mest reggae, tidlig blues og country som Johnny Cash og Roy Orbison, og Neil Young. Valo flyttet hjemmefra da han var 18 år gammel.

Heartagram

Dagen etter sin 20-års bursdag designet Ville et pentagram som fikk navnet «heartagram». Ville sier Heartagram står for selve Bandet HIM, og er et symbol på den perfekte balansen  mellom kjærlighet og død (et slags Yin og Yang-pentagram). Ville har også gått med på å låne Heartogrammet til sin gode venn Bam Margera, så nå deler de på det kjente ikonet. Ringen rundt heartagram kom ikke før albumet Love Metal.
Francis Dickoh

Karriere

Dickoh startet karrieren i hjemlandet Danmark, og han spilte der for Farum BK, Boldklubben 1893 og FC Nordsjælland. Han flyttet deretter til Nederland i 2006, og signerte for FC Utrecht. Dickoh spilte 93 seriekamper på fire sesonger for Utrecht, men mistet plassen på førstelaget etter en skade i leggen tidlig i 2009-2010-sesongen. Etter at Dickoh forlot klubben, hevdet han at han hadde hatt et dårlig arbeidsforhold til klubbens sjefstrener, Ton du Chatinier.
Den 30. august 2010 kunngjorde Utrecht at Dickoh var i ferd med å signere for Scottish Premier League-klubben Hibernian, bare avhengig av den medisinske undersøkelsen. Avtalen ble bekreftet av Hibs neste dag. Dickoh hadde sin debut i en 1–1-kamp mot Inverness CT. Hibs-manager John Hughes hyllet spillet til Dickoh, som hadde erstattet kapteinen Chris Hogg i førsteelleveren. Dickoh scoret sitt første mål for Hibs en i 3–0-seier over forsvarende Scottish Premier League-mesterlaget Rangers på Ibrox Stadium den 10. november 2010.

Internasjonal karriere

Dickoh ble født i København av ghanesiske foreldre. Han fikk sin debut for det ghanesiske herrelandslaget i fotball den 14. november 2005 mot Saudi-Arabia, og ble også uttatt til Afrikamesterskapet i 2006. Den 3. september 2010 har han spilt 13 ganger for A-landslaget til Ghana.
Enharmonisk

Enharmonisk (av en- og gr. 'overensstemmelse, harmoni') er et begrep i musikkteorien som omfatter toner, som selv om de er skrevet med ulike notetegn, er akustisk identiske spilt på instrumenter stemt med en likesvevende temperatur.
Hertervighuset

Historie

Hertervighuset ble bygget på Borgøy i Tysvær kommune, men familien Hertervig tok det med seg til Stavanger da de flyttet til byen i 1838. Huset ble gjenreist i Rosenberggata 38. Familien solgte huset da faren døde i 1885. Da flyttet Lars til Rosenberggata 26, hvor han bodde i seks år. Lars Hertervig døde i 1902.
I 1969 ble det foreslått å flytte Hertervighuset til Gamle Stavanger. I 1972 var det aktuelt å plassere det i Øvre Strandgate 102. Byantikvar Einar Heden uttalte til Stavanger Aftenblad at huset burde bevares i 1981. Den gang var det snakk om å utvide grensene for Gamle Stavanger slik at også deler av Rosenberggate hørte med.
Huset ble restaurert i 1995. Da ble mest mulig av opprinnelige vegger og murer bevart innvendig. Samtidig som huset ble isolert, og fikk nye takbjelker, nytt elektrisk anlegg og nytt sanitæranlegg. Etter at familien Hertervig solgte, bodde det elleve mennesker i huset en periode. To familier fordelt på to etasjer, på til sammen rundt 50 kvadratmeter.
Felttoget i Øst-Afrika

Parter

Felttoget lå under den britiske midtøstenkommandoen, og størstedelen av de allierte styrkene var fra samveldeland, afrikanske kolonier eller Britisk India, men også en liten kommandoenhet fra Palestinamandatet deltok. Også frie franske og frie belgiske styrker tok del i felttoget. På den andre sida var de fleste soldatene afrikanske kolonistyrker kommandert av italienske offiserer, men også en liten styrke tyske frivillige deltok.

Resultat

Felttoget endte med en alliert seier. De italienske styrkene måtte etter hvert trekke seg tilbake til forskjellige festninger i de etiopiske fjellene, for eksempel Gondar, hvor garnisonen under Guglielmo Nasi holdt ut i sju måneder til det avgjørende slaget om Gondar i november 1941. Fram til september 1943 fortsatte små, spredte italienske styrker å føre en geriljakrig mot de allierte.
Etiopia ble først administrert av britene som et mandat for FN, men med Haile Selassie som keiser. I 1944 ble en anglo-etiopisk traktat signert som anerkjente Etiopia som en selvstendig stat. Eritrea ble administrert av britene til 1950, da landet ble gitt til Etiopia, noe som noen år senere førte til en langvarig eritreisk selvstendighetskrig i årene 1961-1991. Somalia ble administrert av britene fram til 1949, og deretter av italienere, til selvstendigheten i 1960.
Pat Stanton

Spillerkarriere

Stanton ble signert av Hibernians manager Walther Galbraith fra Salvesen Boys Club i Leith allerede i 1961, men ble kort tid etter utlånt til Bonnyrigg Rose Athletic, for å få kamperfaring. I 1963 ble han hentet tilbake til Hibs og fikk sin debut for førstelaget mot Motherwell i oktober samme år. Han etablerte seg raskt på førstelaget til Hibernian FC, og vekslet mellom å spille i forsvar og på midtbanen. Han er oldebarn av broren til Michael Whelahan, en av de to grunnleggerne av Hibernian FC den 6. august 1875 og klubbens første kaptein.
Stanton var kaptein for Hibernian FC under ligacupseieren i 1972 og var også lagkaptein for Hibs under etthundreårsjubileet i 1975, men forlot Hibernian for Celtic FC i 1976, i en byttehandel med Celtics Jackie McNamara Sr. Stanton spilte i alt 398 ligakamper for Hibs og scoret 50 mål. Det var Glasgow-klubben som kompletterte hans medaljesamling, for med Celtic FC vant Stanton både den skotske FA-cupen og serien.
Pat Stanton fikk 16 kamper med det skotske flagget på brystet mellom 1966 og 1974, og han var kaptein for Skottland i tre kamper.

Managerkarriere

Han startet sin managerkarriere da Alex Ferguson gjorde ham til sin assistent i Aberdeen FC. Etter å ha lært faget der i et par år, ble han i 1980 utnevnt til hovedmanager for Cowdenbeath FC. Der ble han bare i noen måneder, siden Dunfermline Athletic (som da spilte i den skotske toppserien) ønsket hans tjenester. Han var manager for Dunfermline i to sesonger fra 1980, før hans barndomsklubb Hibernian FC utnevnte han til manager i 1982. Han ledet Hibernian i to sesonger, før han i 1984 sa opp for å starte en ny karriere.

Livet etter fotballen

Stanton eide i mange år flere restauranter i Edinburgh og Leith. Den ene hadde navnet Cabbage and Ribs (et kallenavn for Hibernian FC og også navnet på livretten i Leith). I flere år var han dessuten taxisjåfør i Edinburgh, siden restaurantdriften ofte var lite innbringende. Stanton arbeider nå som vert for Hibernian FC på kampdager på Easter Road. Han er i dag også talsmann og styremedlem for Hibernian Historical Trust, som har som formål å ta vare på fortidsarven i Øst-Edinburgh. Pat Stanton gav sammen med medforfatter Ted Brack ut en bok om sitt drømmelag den 30. april 2010 (Boken heter ”Pat Stanton's Hibernian Dream Team”, og er skrevet av Pat Stanton og Ted Brack, utgitt på forlaget Black & White). Boken inkluderer grundig omtale av Stantons foretrukne 11 Hibernian-spillere gjennom tidene, så vel som omtale av sju innbyttere, én manager, én daglig leder og til og med en fysioterapeut.